*Ύμνος στον θεό Έρωτα που με την παντοδυναμία του εξουσιάζει τα πάντα στη ζωή. Αφορμή για αυτήν την ωδή αποτελεί ο έρωτας του Αίμονα προς την Αντιγόνη.*

*Ο χορός αναγγέλλει τον ερχομό της Αντιγόνης. Τη συνοδεύουν δορυφόροι. Η ηρωίδα θρηνεί για ό,τι όμορφο χάνει, με τρόπο φυσικό και ανθρώπινο. Ο χορός σε θέση απλού πολίτη, προσπαθεί να την παρηγορήσει, αλλά και να της καταλογίσει ευθύνες και να της υπενθυμίσει τα οικογενειακά της βάσανα. Η «επωδός» ( 876-882) εκφράζει την τραγική μοναξιά της Αντιγόνης, καθώς πορεύεται « στον τάφο».*

*Ο Κρέοντας επιθυμεί τη βίαιη διακοπή του θρήνου της Αντιγόνης και τη γρήγορη μετάβαση της στον « υπόγειο τάφο». Η Αντιγόνη συνεχίζει τον θρήνο της, θυμάται με αγάπη τα αγαπημένα της πρόσωπα που πέθαναν, δικαιολογεί την ταφή του αδελφού της. Θεωρεί την τιμωρία άδικη και ζητάει από τους Θεούς την τιμωρία του Κρέοντα. Ο Κρέοντας με απειλές υπενθυμίζει στους δορυφόρους το έργο τους ως προς την « εξαφάνιση» της Αντιγόνης και καθώς τη σέρνουν έξω βίαια, θρηνεί σπαρακτικά.*

*Ο Χορός, συγκινημένος από την τύχη και τον θρήνο της Αντιγόνης, τραγουδά το πάθημα τριών μυθικών προσώπων ( Δανάη, Λυκούργος, Κλεοπάτρα), που η μοίρα τους υπήρξε θλιβερή και που κλείστηκαν και αυτά στη φυλακή.*

*Ένα νέο πρόσωπο, ο τυφλός μάντης Τειρεσίας, κάνει την εμφάνιση του. Έρχεται αυτόκλητος, γεγονός που επισημαίνει τη σοβαρότητα της κατάστασης. Απευθυνόμενος στον Κρέοντα τον συμβουλεύει να υποχωρήσει και να θάψει τον Πολυνείκη, γιατί τα « σημεία» της οιωνοσκοπίας και της πυρομαντείας είναι απειλητικά και δυσοίωνα για όλους, αφού μολύνθηκαν οι βωμοί από τις σπαραγμένες σάρκες του Πολυνείκη και οι Θεοί οργίστηκαν. Ο Κρέοντας όχι μόνο δεν υποχωρεί, αλλά περιφρονεί και υβρίζει τον μάντη. Ακολουθεί η σύγκρουση Κρέοντα- Τειρεσία που καταλήγει στις φοβερές προβλέψεις του μάντη για τα δεινά που πρόκειται να χτυπήσουν τη βασιλική οικογένεια. Ο Κρέοντας επηρεασμένος και από τις προτροπές του χορού σπεύδει να επανορθώσει τα σφάλματα του.*

*Ο Χορός με τραγούδι και ζωηρές χορευτικές κινήσεις ( υπόρχημα) εκφράζει τη χαρά του για την τροπή των πραγμάτων. Προσκαλεί τον Διόνυσο, τον πολιούχο Θεό της Θήβας να έλθει, για να εξαγνίσει και να λυτρώσει την πόλη.*

*Η είσοδος του αγγελιοφόρου δίνει νέα τροπή στα πράγματα. Με μια καθυστέρηση, παρόμοια με εκείνη του φύλακα στα προηγούμενα, αναγγέλλει την αυτοκτονία του Αίμονα. Αμέσως μετά ο Χορός αναγγέλλει, την εμφάνιση της Ευρυδίκης, γυναίκας του Κρέοντα. Η Ευρυδίκη, κατόπιν επιθυμίας της, ακούει με κάθε λεπτομέρεια τις φοβερές ειδήσεις: τις δυνατές φωνές που έβγαιναν από τη σπηλιά, την αγωνία του Κρέοντα να φτάσει στη σπηλιά, την κρεμασμένη Αντιγόνη, τον θρήνο του Αίμονα, καθώς είχε αγκαλιάσει την αγαπημένη του. Και το πιο δραματικό: ο Αίμονας, αφού απείλησε τον πατέρα του με το ξίφος, το έστρεψε εναντίον του και αυτοκτόνησε. Η Ευρυδίκη φεύγει άφωνη. Ο Χορός ανησυχεί. Και καθώς θρηνεί ο Κρέοντας στην τελευταία του εμφάνιση, ο Εξάγγελος αναγγέλλει την αυτοκτονία της Ευρυδίκης. Ο Κρέοντας απαρηγόρητος ζητάει την απομάκρυνση του…*